Senatorii fumători şi-au apărat cu vehemenţă viciul.

„Ne batem joc de noi? Și așa, uneori, nu suntem câți trebuie. Dacă mai plecăm și fumătorii în fața Senatului să fumăm, rămâne sala goală. I-aş ruga pe domni să se uite cine a interzis pentru prima dată în istorie fumatul. Hitler, domnilor, pentru că voia copii sănătoși pentru front”, a declarat Cristiana Anghel, senator PC.

„Haideți să devenim un exemplu pozitiv. Un prim pas ar fi ca doamna senator să se lase de fumat”, a răspuns senatorul Nicolae Popa.

Cei care vor interzicerea fumatului în spaţiile publice au invocat statisticile Organizaţiei Mondiale a Sănătăţii. Datele oficiale arată că peste 6 milioane de oameni mor anual din cauza fumatului.

„În România, jumătate de milion de români ajung în spitale din cauza bolilor survenite în urma unui fumat excesiv. 40.000 de români au murit anul trecut din această cauză”, a declarat Gabriela Firea, senator PSD.

Susţinătorii proiectului cred că, în România, legea este prea blândă cu fumătorii.

Cum nu s-a putut trage deocamdată vreo concluzie, proiectul a fost pasat senatorilor din Comisia de Sănătate.